**Neviditeľná**

Dominika Trudičová , Široká 31 Vajnory

Ahojte. Nepoviem vám moje meno, lebo vás vôbec nepoznám a nechcem, aby ste poznali vy mňa, ale zatiaľ ma môžete volať Hailey. Zomrela som, keď som mala 24 rokov, lebo som mala autonehodu, keď moje auto vybehlo z diaľnice a spadlo z útesu do jazera, kde som sa utopila. Auto našli po dvoch týždňoch potom, ako ma vyhlásili za nezvestnú, ale keď ho vytiahli z vody, moje telo v ňom nenašli. Začalo sa povrávať, že keď sa autu rozbilo predné sklo, tak ma prúd odniesol niekam preč a teraz moje telo pláva ďaleko v oceáne. Niektorí ľudia tomu neverili a snažili sa ma nájsť, no po čase zavesili tento prípad na klinec a posunuli sa ďalej. Toto všetko sa stalo pred dvoma rokmi. Teda toto by ste aspoň počuli v novinách. Mladá žena sa pod vplyvom alkoholu dostala mimo cesty a tragicky zomrela. Ale je tu jeden malý háčik. Ja stále žijem.

Hotelík na bočnej uličke v Snowhill city je naozaj super. Síce nie je päť hviezdičkový, alebo nemá na raňajky švédske stoly, je to jeden z najútulnejších hotelov čo som za posledný rok a pol navštívila. Aj keď po pol roku v lesoch by mi určite bohate stačila aj drevená chatrč. Vošla som cez hlavný vchod a počula som ako zaznel zvonček nad dverami. Pani Milsonová sa obzrela spoza recepčného stolíka a s okuliarmi na nose na mňa zažmúrila. Aj keď nebola ešte veľmi stará, zrak jej už dobre neslúžil a aj sluch ju už pomaly opúšťal.

„Kto to je?“ spýtala sa nahlas, popri čom žmúrila na dvere.

„To som prišla ja. Hailey. Z izby 12.“ Povedala som jej a hneď sa jej rozžiarila tvár. „Hailey. Zlatko. Vitaj. Čo si robila vonku takto neskoro večer?“

„Len som si šla kúpiť niečo na jedenie, aby som si mohla v apartmáne spraviť večeru. A.... Nepomôžem vám?“ spýtala som sa, keď som videla, že sa pani Milsonová snažila prečítať, ktoré prášky si má na večer dať.

„Áno, prosím, zlatko. Jedného dňa to zle prečítam a zoberiem si zlé prášky. To by teda bolo ak by som si namiesto piluliek na spánok zapila nejakú pilulku na vyčistenie žalúdka. Preháňalo by ma celý večer.“ Zasmiala sa a ja som sa jemne pousmiala.

„A nebojte sa, pani Milsonová. Peniaze vám za posledné nákupy určite splatím. Len mi dajte ešte trocha času.“ Povedala som, no pani Milsonová sa na mňa milo usmiala.

„Nemysli na to drahá. Nie si mi dlžná ani cent po tom, ako mi s týmto miestom pomáhaš. Odkedy si prišla, je to tu oveľa čistejšie a krajšie. Neprišlo by mi fér od teba niečo žiadať.“ Povedala a zapila si malú bielu pilulku. „A vieš čo? Poď so mnou.“

Zobrala ma za ruku a prekvapivo silno mi ju stisla, keď sme prechádzali popri izbách v hoteli. Videla som ako míňame moju izbu, desiatku, osmičku, šestku, štvorku, až sme sa dostali až na úplný koniec chodby, kde sme sa ocitli pred dverami s nápisom „Nevstupovať!“. Pozrela som sa na paní Milsonovú, ktorá teraz v kabelke niečo hľadala, a po chvíli z nej vytiahla lesklý zlatý kľúčik. Vložila ho do dverí a keď ich otvorila, ocitli sme sa v malej priestrannej izbe, kde bola len posteľ, dve veľké skrine a dvere, ktoré asi viedli do kúpeľne.

„Cíť sa ako vo svojej izbe a sadli si na posteľ. Musím niečo pohľadať.“ Povedala mi a ja som ju počúvla. Videla som, ako otvorila dvere do jednej skrine a tam sa na mňa vyvalila kopa rôznofarebného oblečenia a vyzeralo to, že už sa na vešiak nevmestí ani jedno, ináč by sa pod váhou toľkej látku zlomila tyč.

„Tu to mám.“ Povedala a vedľa mňa na posteľ vyložila veľký staromódny kufor. Neiste som sa pozrela na pani Milsonovú a tá mi naznačila, nech ho otvorím. Nechcela som aby sa cítila zle, a tak som kufor otvorila. Bolo v ňom plno chlapčenského a v rohu boli odložené dva páry topánok.

„Čo je toto?“ spýtala som sa jej a ona sa smutne usmiala.

„To bolo kedysi oblečenie môjho syna, ale on už odišiel niekam do Európy a mne po ňom ostalo toto oblečenie. Chcela som ho síce dať niekam na charitu, ale mám pocit, že ty ho lepšie využiješ.“ Povedala a posunula mi kufor.

Chvíľu som na to len pozerala a potom som sa spamätala. „To nemôžem.“ Posunula som jej kufor späť. „To je jediné čo vám po synovi ostalo. Nemôžem vám to zobrať. Nemali by ste mi niečo takéto dávať.“ Postavila som sa a zaťala ruky do pästí. „Nemali by ste sa o mňa takto starať. Ďakujem vám za ponuku, ale nemôžem to naozaj prijať.“ Otočila som sa a chcela som odísť, keď v tom na mňa pani Milsonová zvýšila hlas.

„Koľko máš u seba oblečenia?“ spýtala sa a ja som sa zastavila.

„Prosím?“

„Pýtala som sa koľko máš u seba oblečenia.“

Neodpovedala som.

„To som si myslela. Odkedy si prišla máš na sebe rovnaké tričko a džínsy. A nemysli si, že som si nevšimla, že už aj tak sú dotrhané.“ Povedala a ja si podvedome zakryla dieru na tričku.

„Neviem odkiaľ si Hailey, ani neviem čo sa ti stalo, ale dovoľ mi ti pomôcť. Nebudem od teda nič vyzvedať a nebudem o tebe ani nič zisťovať, ale kým tu budeš, dovoľ mi ti pomôcť.“ Povedala a ja som cítila, že sa za mnou zakradla s kufrom v ruke.

„Zober si to a choď. Nechcem od teba počuť žiadne námietky.“ Povedala milo, ale výstražne a podala mi kufor do rúk. Nebol taký ťažký, ako sa na prvý pohľad zdal a ja som ho teda so sklonenou hlavou prijala.

„Výborne. Teraz už choď do svojej izby a oddýchni si.“ Usmiala sa na mňa a zakývala mi, keď som odchádzala z jej izby.

Prechádzala som cez chodbu obklopovalo ma hrobové ticho, ktoré rušilo len tikanie hodín na stene. Vošla som teda do svojej izby s plnými rukami a poobzerala som sa po nej. Bola o niečo menšia ako izba pani Milsonovej a mala len jednu skriňu namiesto dvoch, ale bola v dobrom stave a bola útulná. V kúpeľni som síce sem tam zahliadla zatúlaného pavúka, ale ináč to tu bolo príjemné. Tašku s potravinami som položila na linku a kufor som položila vedľa postele, na ktorú som sa následne hodila. Konečne som si mohla vydýchnuť.

Obrátila som sa na bok a zapozerala som sa na scenériu vonku. Aj keď sa to tu volalo Snowhill city, nebol tu ani sneh a ani to nebolo mesto. Bola to skôr malá dedinka v ktorej žilo pár ľudí, ale kopec tu mali. Nebol síce veľký, ale pokrýval ho mohutný les, ktorý som už poznala ako svoju dlaň. Veď som v ňom aj pol roka žila. Asi som však ale zabudla vysvetliť prečo. Keď ma totiž prehlásili za mŕtvu, musela som sa ešte hodnú chvíľu skrývať, aby ma náhodou nenašli. Nemohla som ísť ani do žiadneho hotela, lebo by ma tam pravdepodobne spoznali, a tak som sa len túlala po lese. Asi sa do detailov nebudem ponárať, ale môžem vám povedať, že to nebolo najľahšie.

Keď som sa prvýkrát niekde ubytovala, bol to malý motel pri ceste. Taký, v ktorom by ste strávili s niekým jednu noc, a potom by ste sa tam už nikdy nezastavili. Ja som tam však strávila päť mesiacov. Musela som si nájsť ale nejakú brigádu, aby som mohla za pobyt platiť a zároveň, aby som sa uživila. Problém bol, že brigádu som menila každý mesiac a po čase som nemala kde pracovať, a tak som musela odísť preč. Takto som striedala motel po moteli, až kým som si nenašla lepšie brigády a mohla som si dovoliť aj menší hotelík, ako je tento. Pohľad mi zaletel ku skrini, kde som si do zadnej časti uložila všetky identity, ktoré som vystriedala. Keď som zistila, že riaditeľka poriadne nevidí, nemusela som sa báť, že by ma tu našli. Hoci som občas zazrela niekoho na chodbe, nebolo to tu veľmi obývané a tým pádom to bol ideálny úkryt pre mňa. Bola tu však jedna vec, ktorá ma stále prenasledovala. *Čo ak sem príde niekto, kto ma spozná? Čo ak ma už niekto videl a šiel ma nahlásiť? Musím sa odsťahovať niekde preč. Niekde ďaleko. Ale na to potrebujem peniaze... Skadiaľ zoberiem peniaze? A nemala by som pani Milsonovej kufor vrátiť? Ale to by sa na mňa potom už asi naozaj nahnevala.* S povzdychom som sa znova prevalila na chrbát a zakryla rukami oči. Je zbytočné nad tým teraz mudrovať. Musím si oddýchnuť. Ešte raz som si povzdychla a pomaly som sa odobrala do ríše snov. Taška s nákupom ostala nevybalená na linke.

*Túlala som sa po lese a cítila som, ako sa mi teplý vánok otiera o líca. Mesiac síce svietil jasno, ale mne sa zdalo, že sa strácam v temnote. Ledva som videla pred seba a oči sa mi už zatvárali. Nespala som posledné tri dni a už som nevedela čo ďalej robiť. Sadla som si teda unavená k stromu a oprela som sa oň. Zavrela som oči a rozmýšľala som, ako dlho sa tu takto už túlam. Chcela som sa nad tým zamyslieť, ale neostala mi energia. Vzdala som sa a nechala som moje myšlienky len tak plynúť. Spomenula som si, že raz sme išli s našimi na stanovačku, keď som bola malá. Otec trval na tom, že si musíme jedlo zohnať sami. Mňa a môjho brata to naozaj zaujalo a tak sme boli veľmi nadšený, ale po pätnástich minútach, keď sme našli len pár malín, sme sa vzdali a smutný sme sa vracali naspäť. Na naše prekvapenie nás už otec čakal s hotovými špekáčikmi a tak sa nám dobrá nálada zase vrátila. Pamätám si, ako sme sa potom na tom smiali a pri spomienke na tie šťavnaté pochúťky mi zaškvŕkalo v bruchu a prebrala som sa do reality. Uvedomila som si aká som v skutočnosti hladná. Vzdychla som si a chcela som sa pobrať preč, keď v tom niečo zašušťalo v lístí. Prikrčila som sa, aby som bola pripravená na útek, no ani som si neuvedomila kedy, vyskočil na mňa vlk s vycerenými zubmi. Chcela som skríknuť, no hlas sa mi zasekol v hrdle a tak som len nezmyselne zachrčala. Vlk sa ku mne blížil veľkými skokmi a keď som sa konečne pozviechala na nohy, potkýnajúc som sa rozbehla preč. Nebol to však až tak beh, skôr rýchle potácanie sa. Vedela som, že takto mu neutečiem, no snažila som sa aspoň dostať k nejakému stromu, na ktorý by som bola schopná vyliezť. V tom som jeden zbadala. Chýbalo mi k nemu niekoľko krokov a tak som sa snažila zo svojich síl dostať čo najviac, aby som k nemu stihla včas prísť. Pozrela som sa za seba, aby som videla aký veľký mám náskok, no vlk za mnou nebol. Zmätene som sa obzerala dookola, kým som si neuvedomila, že nado mnou zhora niečo zakrylo tie jemné lúče mesiaca, čo presvitali cez listy. Pozrela som sa hore a videla som, ako na mňa cerí zuby veľká chlpatá beštia. Vtedy sa mi konečne z hrdla vydral zvuk a z plných pľúc som zakričala.*

Prudko som vstala z postele a zadychčane som tam sedela, dokým sa mi neupokojilo srdce. Položila som si ruku na hruď a snažila sa dýchať zhlboka. Uvedomila som si, že ma bolí hrdlo, no nechápala som z čoho. V tom mi do izby vrazila pani Milsonová.

„Hailey, čo sa ti stalo? Bol tu niekto? Prepadli ťa!? Ublížili ti?!“

Musím povedať, že keď sa na ňu človek pozrel, na postaršiu tetu ešte s ružovou pleťovou maskou na tvári a so županom zapnutým okolo pása, tak to vyzeralo celkom smiešne. Tento dojem však kazila brokovnica, ktorú držala pohotovo v rukách.

„Čo tým myslíte?“ Spýtala som sa nechápavo a pani Milsonová sa trocha uvoľnila.

„To mi povedz ty, dievča. Započula som krik z tvojej izby a tak som sa prišla pozrieť, čo sa stalo.“

Povedala a pri zmienke kriku som sa podvedome chytila za hrdlo. Takže z toho ma tak škrabalo. Asi som musela kričať zo sna. Pomyslela som si a pri spomienke na mohutného vlka s vycerenými zubami, ma znovu striaslo.

„Ehm.“ Vyrušila ma zo zamyslenia pani Milsonová a pozerala sa na mňa so zvedavým pohľadom.

„Prepáčte pani Milsonová, len som mala zlý sen. Asi som zjedla niečo ťažké pred spaním a mala som z toho zlé sny.“ Povedala som, no keď sa pozrela na nevybalenú tašku jedla na linke, obrátila sa na mňa so spýtavým pohľadom v očiach. Nevedela som, čo jej mám ešte povedať, a tak som tam len v tichosti sedela a pozerala sa na ruky.

„No dobre teda, nechám ťa už nateraz, ale ak sa bude niečo takéto opakovať, tak čakaj, že sa budem o to zaujímať.“ Povedala a pozrela sa na mňa s prísnym pohľadom.

„Áno pani Milsonová.“ Odvetila som potichu a cítila som sa ako dieťa v škôlke, ktoré spravilo niečo zlé a teraz bolo pokarhané učiteľkou.

Keď za sebou pani Milsonová zatvorila dvere, vzdychla som si a vstala som z postele vediac, že už asi nezaspím. Pozrela som sa na hodinky na ruke a tie ukazovali 3:40 ráno. Pobrala som sa k poličkám nad linkou a vytiahla som z nich pohár, ktorý som naplnila vodou a pomaly som si zavlažila ubolené hrdlo. Prešla som k oknu a pozrela som sa na husté lesy. Nechcela som si spomínať na ten čas, ktorý som tam strávila, ale spomienky sa mi stále vracali a prenasledovali ma. Keď som však po šesť a pol mesiacoch vykročila do mesta za svetla, uvedomila som si, že som sa nachádzala aspoň tridsaťpäť kilometrov od môjho mesta, ak som rátala vzdušnou čiarou. Musela som si však vybaviť nejaké doklady a keďže som nemala mobil, zašla som do knižnice, ktorá bola súčasťou mesta, kde som sa nachádzala a objednala som si na tú adresu aj falošnú identitu, ktorá mi bola o sedem dní na to doručená kuriérom.

Podišla som ku skrini a vytiahla kapsičku so štyrmi falošnými preukazmi. Prvé meno, ktoré som si zvolila, bola Amy Watsonova, narodená 16. januára 1995, pracovala som tam na brigáde s pár milými ľuďmi, ale musela som odísť preč, keď sa začali správať až veľmi milo. Ďalšia bola Kate Lloydová, narodená 30. septembra 1999. Ako Kate sa mi darilo a našla som si aj dobré ubytovanie, ale majiteľ bol veľmi doliezavý a chcel odo mňa veľa peňazí za malú izbu, a tak som odišla a stala sa Marie Valesová.

Každou novou identitou som sa cítila voľnejšia a každou novou identitou som mala pocit, že ma neviažu žiadne dlhy a môžem žiť slobodný život.

Na mojom novom preukaze totožnosti stálo meno Hailey Salesová, narodená 18. mája 2000. Pozrela som sa na kalendár na stene a uvedomila som si, že dnes mám ja, teda Hailey, narodeniny. Pousmiala som sa a zaželala som si potichu všetko najlepšie k narodeninám. Odložila som preukazy späť do skrine a zadumaná som si znova ľahla do postele. Pozerala som sa na strop potapetovaný zvíjajúcimi sa obrazcami a začala som si uvedomovať, že pani Milesová sa o mňa asi začne strachovať a vypytovať sa. Aj keď tu bol život príjemný, budem musieť pochovať Hailey a spolu s ňou aj túto časť môjho života. Vzdychla som si ešte raz a zavrela oči v snahe znova zaspať. Ležala som tam nehybne, až dokým mi na tvári nezačali tancovať prvé lúče ranného slnka.